Ir-Raba' Laqgħa tal-Kunsill Konġunt CARIFORUM-UE fil-qafas tal-Ftehim ta' Sħubija Ekonomika (FSE) saret fi Brussell, il-Belġju, fis-17 ta' Novembru 2017. Il-Laqgħa kienet kopreseduta mis-Sinjura Cecilia Malmström, il-Kummissarju tal-UE għall-Kummerċ u mis-Sur Sven Mikser, il-Ministru għall-Affarijiet Barranin tal-Estonja u bħala rappreżentant tal-Kunsill tal-UE. Id-delegazzjoni tal-CARIFORUM inkludiet Ministri tal-Istati tal-CARIFORUM u kienet immexxija mis-Senatur l-Onorevoli Sinjura Kamina Johnson Smith, Ministru għall-Affarijiet Barranin u l-Kummerċ Barrani, tal-Ġamajka. Kienu preżenti wkoll l-Istati Membri tal-UE. Il-Kunsill Konġunt CARIFORUM-UE huwa l-ogħla korp tal-FSE CARIFORUM-UE u huwa responsabbli mill-implimentazzjoni tal-FSE. Il-Kunsill jiltaqa' kull sentejn għal diskussjoni politika u biex jipprovdi gwida ministerjali għall-implimentazzjoni tal-FSE. Il-Laqgħa ħadet nota tar-rakkomandazzjonijiet li ħarġu mit-Tielet Laqgħa tal-Kumitat Parlamentari CARIFORUM-UE, li saret fil-31 ta' Ottubru u l-1 ta' Novembru 2017 fi Trinidad u Tobago u t-Tielet Laqgħa tal-Kumitat Konsultattiv CARIFORUM-UE, li saret fis-6 u s-7 ta' Novembru 2017 fi Trinidad u Tobago, li jirriflettu r-rwol importanti ta' dawk il-Kumitati fl-implimentazzjoni u l-komunikazzjoni tal-FSE. Il-Laqgħa rċeviet Rapport ta' Progress dwar l-implimentazzjoni tal-FSE mingħand il-Kumitat għall-Kummerċ u l-Iżvilupp CARIFORUM-UE u faħħret il-prestazzjoni ta' dan tal-aħħar li huwa l-Istituzzjoni Konġunta sussidjarja ewlenija tal-FSE, inkarigata mill-monitoraġġ, ir-rieżami u l-appoġġ fl-implimentazzjoni tal-Ftehim. Ir-Raba' Laqgħa pprovdiet opportunità għaż-żewġ Naħat biex jikkunsidraw l-operazzjoni u l-implimentazzjoni tal-FSE sa mit-Tielet Laqgħa li saret fis-16 ta' Lulju 2015 fil-Guyana. Waqt li ħa kont tal-implimentazzjoni tal-FSE, il-Laqgħa ħadet nota tal-istatus tar-ratifika tal-FSE u ħeġġet lil dawk l-Istati li għadhom ma għamlux dan biex b'mod urġenti jirratifikaw il-Ftehim. Il-Laqgħa madankollu għarfet li filwaqt li sar progress sinifikanti dwar kwistjonijiet ewlenin ta' implimentazzjoni, inkluż il-kooperazzjoni għall-iżvilupp u, l-agrikoltura u s-sajd, għad hemm sfidi f'oqsma importanti oħra ta' implimentazzjoni bħas-servizzi u l-kooperazzjoni kulturali, u ħeġġet liż-żewġ Naħat biex jaħdmu lejn soluzzjonijiet effettivi. Waqt li fakkru f'sejba ewlenija tal-ewwel Analiżi ta' Ħames Snin tal-FSE li l-aċċess għas-suq offrut mill-Ftehim jissarraf fi preżenza sinifikanti fis-suq għadu sfida ewlenija għall-fornituri tas-servizzi tal-CARIFORUM, iż-żewġ Naħat iddiskutew ukoll l-impedimenti kontinwi fir-rigward tal-aċċess għas-suq u l-preżenza fis-suq. F'dan ir-rigward, ġie miftiehem li jiġi stabbilit Kumitat Speċjali dwar il-Kummerċ fis-Servizzi biex jindirizza l-kwistjonijiet kummerċjali kollha relatati mas-servizzi. Il-Laqgħa enfasizzat il-ħtieġa għal aċċess effettiv tal-CARIFORUM għas-swieq tal-oġġetti u s-servizzi tal-UE, u miżuri laterali adegwati. Iż-żewġ Naħat raw ukoll komunikazzjoni u sensibilizzazzjoni aħjar dwar l-FSE bħala kompitu ewlieni u affermaw mill-ġdid l-impenn tagħhom li jikkoordinaw l-isforzi bil-għan li jiżdiedu l-għarfien u s-sensibilizzazzjoni dwar l-opportunitajiet u l-benefiċċji tal-FSE. Fil-Laqgħa sar progress fid-deċiżjonijiet ta' implimentazzjoni pendenti, b'mod partikolari l-lista ta' arbitri meħtieġa għas-soluzzjoni tat-tilwim fil-qafas tal-FSE. Il-Laqgħa ħadet ukoll nota tal-istabbiliment reċenti tal-Kumitat Speċjali dwar l-Agrikoltura u s-Sajd bħala żvilupp pożittiv u esprimiet sodisfazzjon bil-progress li qed isir fil-livell tekniku dwar il-protezzjoni tal-indikazzjonijiet ġeografiċi. Iż-żewġ Naħat enfasizzaw l-importanza li jiġi implimentat mekkaniżmu konġunt għall-monitoraġġ tal-FSE, bil-għan li dan ikun fis-seħħ fil-ħin biex tkun ta' informazzjoni għat-tieni analiżi ta' ħames snin tal-FSE, skedata għall-2020. Matul il-Laqgħa ġie diskuss l-appoġġ għall-iżvilupp għall-implimentazzjoni tal-FSE, filwaqt li ntlaqa' l-Programm Indikattiv Reġjonali tal-Karibew, b'valur ta' €346 miljun, li beda jopera reċentement. Il-Laqgħa appellat lill-Kumitat għall-Kummerċ u l-Iżvilupp u l-Kumitati Speċjali tiegħu biex ikomplu jagħmlu progress skont ir-rakkomandazzjonijiet tal-Analiżi ta' Ħames Snin, inkluż l-implimentazzjoni tal-mandati pendenti kollha tat-Tielet Laqgħa tal-Kunsill Konġunt CARIFORUM-UE. Il-Laqgħa esprimiet l-akbar simpatija tagħha għall-vittmi ta' uragani li għamlu ħerba fil-Karibew dawn l-aħħar xhur